CELEX: 32016R1776
Language: el
Date: 2016-10-06 00:00:00
Title: Κανονισμός (ΕΕ) 2016/1776 της Επιτροπής, της 6ης Οκτωβρίου 2016, για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση σουκραλόζης (E 955) ως ενισχυτικού γεύσης σε τσίχλες με πρόσθετα σάκχαρα ή πολυόλες (Κείμενο που παρουσιάζει ενδιαφέρον για τον ΕΟΧ)

7.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 272/2
            
         ΚΑΝΟΝΙΣΜΌΣ (ΕΕ) 2016/1776 ΤΗΣ ΕΠΙΤΡΟΠΉΣ
   της 6ης Οκτωβρίου 2016
   για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση σουκραλόζης (E 955) ως ενισχυτικού γεύσης σε τσίχλες με πρόσθετα σάκχαρα ή πολυόλες
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
   Εκτιμώντας τα ακόλουθα:
   
               (1)
            
            
               Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
            
         
               (2)
            
            
               Ο εν λόγω ενωσιακός κατάλογος μπορεί να επικαιροποιείται σύμφωνα με την ενιαία διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (2), είτε με πρωτοβουλία της Επιτροπής είτε ύστερα από υποβολή αίτησης.
            
         
               (3)
            
            
               Στις 19 Ιανουαρίου 2015 υποβλήθηκε αίτηση για έγκριση της χρήσης της σουκραλόζης (E 955) ως ενισχυτικού γεύσης σε τσίχλες με πρόσθετα σάκχαρα ή πολυόλες. Στη συνέχεια η αίτηση κοινοποιήθηκε στα κράτη μέλη, σύμφωνα με το άρθρο 4 του κανονισμού (ΕΚ) αριθ. 1331/2008.
            
         
               (4)
            
            
               Η σουκραλόζη αξιολογήθηκε το 2000 από την επιστημονική επιτροπή τροφίμων της Ευρωπαϊκής Ένωσης (ΕΕΤ), η οποία καθόρισε τα 15 mg/kg σωματικού βάρους/ημέρα ως αποδεκτή ημερήσια πρόσληψη (ΑΗΠ) (3).
            
         
               (5)
            
            
               Η χρήση σουκραλόζης (E 955) ως ενισχυτικού γεύσης σε τσίχλες με πρόσθετα σάκχαρα ή πολυόλες αυξάνει τη συνολική ένταση της γεύσης της τσίχλας και διατηρεί αυτή την ένταση για μεγαλύτερο χρονικό διάστημα κατά τη μάσηση σε σύγκριση με άλλα προϊόντα προσθέτων τροφίμων. Η αύξηση της έντασης και της διάρκειας της γεύσης, επομένως, παρέχει στον καταναλωτή καλύτερη συνολική εμπειρία κατά τη μάσηση της τσίχλας.
            
         
               (6)
            
            
               Η έγκριση της χρήσης 1 200 mg/kg σουκραλόζης στις τσίχλες με πρόσθετα σάκχαρα ή πολυόλες θα έχει ως αποτέλεσμα την αύξηση της πρόσληψης E 955 εντός των ακόλουθων ορίων: από 0 έως 0,1 % της αποδεκτής ημερήσιας πρόσληψης (ADI) στην περίπτωση της μέσης κατανάλωσης και από 0 έως 4,3 % της ΑΗΠ για τα υψηλά επίπεδα κατανάλωσης. Αυτή η αύξηση θεωρείται αμελητέα πρόσθετη έκθεση του καταναλωτή και, ως εκ τούτου, δεν δημιουργεί ανησυχίες για την ασφάλεια του.
            
         
               (7)
            
            
               Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Ευρωπαϊκής Αρχής για την Ασφάλεια των Τροφίμων («η Αρχή») για την επικαιροποίηση του ενωσιακού καταλόγου προσθέτων τροφίμων ο οποίος αναφέρεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν πρόκειται να έχει επίδραση στην ανθρώπινη υγεία. Επειδή η έγκριση της χρήσης της σουκραλόζης (E 955) ως ενισχυτικού γεύσης στις τσίχλες με πρόσθετα σάκχαρα ή πολυόλες αποτελεί επικαιροποίηση του εν λόγω καταλόγου η οποία δεν ενδέχεται να έχει επίπτωση στην ανθρώπινη υγεία, δεν είναι αναγκαίο να ζητηθεί η γνώμη της Ευρωπαϊκής Αρχής για την Ασφάλεια των Τροφίμων.
            
         
               (8)
            
            
               Ως εκ τούτου, είναι σκόπιμο να εγκριθεί η χρήση της σουκραλόζης (E 955) ως ενισχυτικού γεύσης σε μέγιστο επίπεδο 1 200 mg/kg στις τσίχλες με πρόσθετα σάκχαρα ή πολυόλες (υποκατηγορία τροφίμων 5.3).
            
         
               (9)
            
            
               Συνεπώς, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.
            
         
               (10)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Οκτωβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 354 της 31.12.2008, σ. 16.
   
      (2)  Κανονισμός (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (ΕΕ L 354 της 31.12.2008, σ. 1).
   
      (3)  Γνώμη της επιστημονικής επιτροπής τροφίμων σχετικά με τη σουκραλόζη (εγκρίθηκε από την ΕΕΤ στις 7 Σεπτεμβρίου 2000) Διαθέσιμη στη διεύθυνση: http://ec.europa.eu/food/fs/sc/scf/out68_en.pdf
   
      ΠΑΡΑΡΤΗΜΑ
      Το μέρος Ε του παραρτήματος II του κανονισμού (ΕΚ) αριθ. 1333/2008 τροποποιείται ως εξής:
      
                  1.
               
               
                  H κατηγορία τροφίμων 5.3 «τσίχλες» τροποποιείται ως εξής:
                  
                              α)
                           
                           
                              εισάγεται η ακόλουθη εγγραφή μετά την εγγραφή Ε 951:
                              
                                           
                                       
                                       
                                          «Ε 955
                                       
                                       
                                          Σουκραλόζη
                                       
                                       
                                          1 200 
                                       
                                       
                                          (12)
                                       
                                       
                                          μόνο με πρόσθετα σάκχαρα ή πολυόλες, ως ενισχυτικό γεύσης»
                                       
                                    
                        
                              β)
                           
                           
                              η υποσημείωση 12 τροποποιείται ως εξής:
                              
                                          «(12)
                                       
                                       
                                          Εάν τα E 950, E 951, E 955, E 957, E 959 και E 961 χρησιμοποιούνται σε συνδυασμό στις τσίχλες, το ανώτατο επίπεδο καθενός μειώνεται ανάλογα».